Cakacaka
Chapter 27
Sa mani nanumi na soko oqo me na lako mada e liu ki Itali, sa soli kina o Paula kei na so na kaivesu kina liga i Jiuliase e dua na turaga ni valu nei Aqasitasi.
2 Keimami vodoka e dua na waqa ni Aramatiu me keimami sa sokoravita na baravi kei Esia. E dua na kai Cesalonaika mai Masitonia o Arisitako e lako vata tale tikoga kei keimami.
3 Ena siga ka tarava keitou kele yani ki Saitoni, o Jiuliase sa dua na ka nona taleitaki Paula, sa solia vua na galala me gole ki vanua me la'ki veisotavi kina kei na so na wekana.
4 Ni keitou biubiu mai kea, sa tadravi keitou sara tu ga na mata ni cagi, ka dredre kina neitou tosoi liu, keitou sa mani sokota na vualiku kei Saipurusi ena kedrau tadrua na yanuyanu ki na vanua.
5 Ka sokota yani na wasawasa ena baravi ni yasana vaka Sisilia kei Pamifilia, keitou la'ki kele sara i Mira ena yasana o Lisia.
6 Mai kea sa kunea kina na Turaga ni valu e dua na waqa ni Alekisadaria ka vakarau tiko me soko ki Itali, sa mani vakavodoki keimami kina.
7 E vica vata na siga neimami tosotoso dredre sa qai yacovi o Kanitu, sa liwavi keimami vakaukauwa na cagi keimami sa mani soko raviti Kiriti ka soko baleti Salemonea.
8 Vovoleka me keimami sega ni sivita rawa na ucu ni koro oqo, keimami sa qai kele yani kina dua na toba vinaka ka volekata na koro levu o Lasea.
9 E vica tale na siga na kena kele tiko e keya na waqa, ka sa donumaka talega mai na gauna dredre ni soko, baleta sa oti na gauna ni lolo mua ni yabaki, sa tukuna na nona i vakasala o Paula,
10 Ka vaka, kemuni saka, au sa siqema tiko ni na dua na ka rarawa ena tarai keda, eda na vakayalia kina e levu na noda i usana, na waqa ena vakila kei keda talega.
11 Ia na turaga ni valu sa vakarogoci koya ga na kavetani kei koya nai taukei ni waqa, ka sega ni via rogoca nai vakasala i Paula.
12 Ni sega ni vinaka sara na toba o ya me kele kina na waqa ena vula i batabata, sa vaka muri kina na nodra i vakasala na lewe levu mera sa soko ga, ka mera sasaga me kele yani i Finiki ka dua na toba e Kiriti, ka vakanamata tu kina ceva i ra kei na vua i ra, e toba vinaka ni draki batabata.
13 E malumu ga qai vakaliwaliwa toka ga mai vakamalua e dua na bati ni cagi mai na ceva, ka vaka me kauta mai e dua na draki vinaka ni soko, sa mani yavi vakamalua nai kelekele me soko raviti na baravi kei Kiriti.
14 Ia sega ga ni dede, ni sa tubu cake vakasauri e dua na cagi kaukauwa sara ka yacana o Urokilitoni.
15 Ni sa tara mai na waqa ka kauta ki wasaliwa, keimami saga me gole ki vanua sa dredre sara ga sa mani vakamuri ga na vanua e lako kina.
16 Keimami sa qai ciri volekata e dua na yanuyanu ka yacana o Kuta, sa dredre mada ga neimami saga nai velovelo me lako cake mai i wai.
17 Ni sa vakarewataki mai cake, era sa qai vakasobura nai kelekele me vesuka tiko na waqa ni ra rerevaka na vatu nuku gatagata mai vanua, era sa qai vakarewataka tale na laca ka kauti ira yani.
18 Ni keimami sa rui suaigelegele vakalevu ka sega ni dei rawa ena kaukauwa ni cagi kei na ua, siga ka tarava sa viritaki i wai eso nai usana me bau mamada kina na waqa.
19 Ena katolu ni siga, na ka ga sa taura rawa na ligai keimami ena loma ni waqa sa viritaki i wai.
20 Ni sa vica mai oqo na siga na kena sega ni rairai na matanisiga se na kalokalo, ka sega ni bau malumu sobu na kaukauwa ni cagi, keimami sa sega ni vakabauta ni keimami na bula rawa.
21 Sa bau dede vinaka na nodra sega tiko mai ni kana a, sa tucake o Paula ena kedra maliwa, ka tukuna, kemudou na turaga, e dodonu mo ni a rogoci au e liu me kua mada ni da biuti Kiriti, sa mai yacovi keda tu ki na leqa levu oqo kei na noda sa mai biuta kece i wai nai yaya ni waqa.
22 Au tukuna vei kemuni ni yalo vaka tagane, e na sega ni dua ena kautani na nona bula, ia na waqa ga ena kasere.
23 Ena bogi e tu kina e yasaqu e dua na agilosi ni Kalou, Au sa nona o koya talega Au sa qarava,
24 Sa tukuna vei au, kakua ni taqaya Paula; o na kau ga mo tu ena mata i Sisa; ka raica sa soli ira kece vei iko na Kalou o ira sa soko vata tiko oqori kei iko,
25 O koya oqo mo ni yalo qaqa, ena noqu vakabauta na Kalou o koya e sega ni dau vosa me lasu, na ka kece e tukuna vei au ena yaco.
26 "E dua na yanuyanu eda na la'ki kasa kina."
27 Ena lomaloma ni bogi ena kena i katinikava ni bogi ena wasawasa levu o Atiki, ni keimami veisavuyaki voli ena kaukauwa ni cagi, era sa vakila na kai waqa ni sa voleka mai e dua na vanua.
28 Era sa vakarautaka sobu na wai ka raica ni sa katu ruasagavulu; ni toso vakalailai e liu na waqa era vakarautaka tale ka raica ni sa katu tinikalima.
29 Era sa taqayalaka na veivatu ni rawa me keimami na voca kina, a sa biu sobu e va nai kelekele me dre na mua e muri ni waqa, sa oti keimami sa qai masulaka me siga mai.
30 E bukia lo na kai waqa mera sa dro ki vanua ena nodra biuta sobu tiko vakamalua na velovelo ki wai, era cakava tiko me nanumi tikoga ni ra biuta sobu tiko nai kelekele ena mua i liu ni waqa,
31 Sa tukuna o Paula vua na turaga ni valu kei ira na sotia, kemuni na mate taucoko! Ka vakavo me kua ni dua e biuta na waqa.
32 Sa ra qai musuka na dali ni velovelo o ira na sotia ka laiva me ciri yani.
33 Ni vakarau me kida mai na mataka, sa kerei ira o Paula mera kana mada, sa tukuna, ni kua nai katini ka va ni siga nomuni wawa ka sega tiko ni kana.
34 "Au kerei kemuni mo ni kana mada, ni oqo sara ga na nomuni bula, ena sega ni lutu tani mai kina e dua na drau ni ulumudou."
35 Ni sa vosa oti vei ira sa taura nai buli madrai ka vakavinavinakataka na Kalou ena matadra kecega; ni sa dovia oti sa tekivu me kania.
36 E veivakauqeti vei ira, era sa kana talega.
37 Keimami lewe rua na drau ka vitusagavulu ka ono na tamata ka tiko e waqa.
38 Ni ra kana ka mamau, era sa qai vakamamadataka na waqa ena nodra biuta i wai na witi (falawa).
39 Ni sa rarama mai, era sega ni taura rawa tiko na vanua o ya; ia e dua na toba ka veinukunuku vinaka era sa raica rawa, era sa lomavata ke rawa me sa vakasari tani e kea na waqa.
40 Era musuka laivi na dali ni kelekele me biu laivi yani e waitui, sere na dali ni uli ka vakarewa cake na laca me rawa ni biligi ira ki vanua na cagi.
41 Sa ra gole na waqa kina gusu ni wai me kasa kina ena kena nuku cere; e sega ni bera na kena mua i liu ni sa vavaca yani na veinuku ka sega ni qai yavala rawa, ia sa tekivu me sa kasere mai na mua i muri ni waqa, ena kena roba vakaukauwa mai na ua.
42 Era sa navuca kina na sotia mera sa vakamatei na kaivesu, ni so e rawa ni qalo me dro bula ki vanua.
43 Ia na turaga ni valu sa vinakata me vakabulai Paula, sa vakadaroya kina na nodra i nakinaki,a sa vakarota, o koya e rawa ni qalo me lade i wai ka me liu yani ki vanua,
44 O ira na kena vo, mera vakasaqara eso na tiki ni kauvaro, se na tiki ni caca ni waqa mera qalo kina. Ka sa vakaoqo era sa cabe bula kecega ki vanua.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn